google/wiki40b huggingface dataset:
Karmøy kommunale kino

Karmøy kommunale kino er Karmøys eneste kino. Kinoen som ligger i Kopervik sentrum ble åpnet 6. januar 1968. Da var det slutt på 40 års drift av Kopervik kommunale kino, som var gamle Kopervik kommunes kino fra 1928. Den nye kinoen var en moderne kino, faktisk i sin tid den mest moderne kinoen mellom Stavanger og Bergen. Kinoen har i løpet av de årene den har eksistert gjennomgått flere mindre moderniseringer. Det er fortsatt en moderne kino, som viser det meste av nye kinofilmer. Den består av 3 saler. Sal 1 har 425 seter, mens de to andre er små intime saler på 50 seter. Det er nå bestemt at i løpet av høsten 2010 så vil hele kinoen digitaliseres, samt. at Sal 1 vil bli utstyrt for å kunne vise 3D-filmer.

Historikk

De første kinovisningene i byen foregikk på Folkets Hus frem til Koperviks første faste kino, Kopervik Kommunal Kino, ble bygget i hovedgaten i 1928. Etter 40 års drift hadde det skjedd stor utvikling på kinofronten, og det ble klart at den nye storkommunen Karmøy skulle bygge et nytt kinobygg i Kopervik sentrum. Karmøy Kommunale Kino ble åpnet i januar 1968, og var frem til Edda Kino i Haugesund ble bygget distriktets største og beste kino. Det gamle kinobygget i hovedgaten ble så revet for å gi plass til et større forretningsbygg.
Dago

Dago, dego eller degos er et nedsettende begrep, eller etnofaulisme, brukt om personer av latinsk opphav, blant annet fra Den iberiske halvøy – Spania og Portugal – og Italia. Begrepet kommer antagelig av det spanske mannsnavnet Diego. Opprinnelig ble begrepet brukt om spanske og portugisiske sjømenn på engelske eller amerikanske skip; innen 1900 hadde begrepet blitt utvidet til å hovedsakelig bety «italiener». Sankt Jakob den store er Spanias skytshelgen, og bruken av «Diego» som et generisk ord på «en spanjol» kan attesteres tilbake til 1610-tallet.
Nedre Manilla

Nedre Manilla er en villa på Djurgårdsvägen 230 på Djurgården i Stockholm, som disponeres av familien Bonnier og blant annet rommer Bonniers porträttsamling.

Historikk

I 1790 overlot kong Gustav III et landstykke her til Spanias envoyé Ignacio Maria del Coral y Aquirre. Coral kaltde stedet «Manilla» (etter den spanske koloni Filippinenes hovedstad), og han lot oppføre et antall påkostede bygninger etter tegninger av Louis Jean Desprez. Desprez var samtidig sysselsatt med å tegne Gustav IIIs Stora Haga slott. Den engelske envoyé Robert Liston oppførte samtidig Liston Hill ca 500 meter vestenfor.
Coral ble kalt hjem til Spania straks etter Gustav IIIs død i 1792 och de storstilte byggeplanene ble bare delvis utførte. Området forfalt i en periode, og ble så delt i tre deler: Övre Manilla, Nedre Manilla og Manhem. Nedre Manilla ble overtatt av legen professor A. J. Hagström i begynnelsen av 1800-tallet. Han ombygde de gjenstående 1700-tallsbygningene (stall, vognhus, krutthus og kuskbosted) til sommerbosted for familien Hagströmer. 
I 1909 ble eiendommen ervervet av forleggeren Karl Otto Bonnier med familie. Arkitekten Ragnar Östberg fikk i oppdrag å bygge en stor villa på stedet, og valgte da aå sammenbygge den  med det mindre gulpussede krutthuset i stein fra 1790-tlalet som fantes på tomten og var en del i Stockholms fasta försvar. Den nye delen ligger på et høydeparti og forenes med Kruthuset med en matsalsbygning. Den gula pussen ble beholdt og alle tak fikk samme røde teglpanner som Kruthuset hadde. I 1961 tilkom utbygningen Galleriet, tegnet av Birger "Codde" Borgström, med en utstilling av Eva Bonniers malerier.
Bygningen har i mange åt blitt brukt av Bonniers bokförlag for forfattertreff. Kruthuset har etter Karl Ottos tid vært privatbosted for Tor og Johan Bonniers familier, så for Carl-Johan Bonnier, mebs Östbergs tilbygning brukes for representasjon og  familiens kunstgalleri.

Lysthuset

Et lysthus fra 1790-tallet er bevart, og er klassifisert som byggnadsminne. Det har arkitekturhistorisk verdi.
Avdelningen för samhällsvetenskaplig genusforskning

Avdelningen för samhällsvetenskaplig genusforskning er en avdeling ved Uppsala universitet som driver samfunnsvitenskapelig kjønnsforskning. Siden opprettelsen ved årsskiftet 2003 har avdelingens forskningsleder vært professor Eva Lundgren.
Avdelningen för samhällsvetenskaplig genusforskning var opprinnelig en frittstående avdeling ved Uppsala universitet, men har siden 1. januar 2007 organisatorisk vært en del av Sociologiska institutionen.
Writer (graffiti)

Writer er en betegnelse for en utøver av kunstformen graffiti som lager pieces, tags eller throw ups. Uttrykket kommer fra hiphopkulturen. En writer er en som bomber, hvis man ikke bomber, så er man ikke en writer ifølge de mest anerkjente writerne.
Mens tradisjonelle kunstmalere svært ofte bruker pensler og farger basert på olje og akryl, bruker en writer gjerne maling på spraybokser.
En writer er ikke det samme som en sjablong-/stencil-kunstner. Mens sjablongkunstnere kan tilhøre flere forskjellige kulturer er som oftest writeren en hiphopper som følger hiphop-kodeksen.
Writeren kan være politisk motivert men ikke nødvendigvis.
Innen graffiti i Norge er nok grupper av writere "crews" som for eksempel: ALL, FOS, og OGS mest kjent.
Louis Agassiz Fuertes

Verker

Fuertes malte 16 fargeplater for Wilfred Hudson Osgoods bok Artist and Naturalist in Ethiopia, Garden City: Doubleday, Doran and Co., 1936. Denne boka forteller om Etioptiaekspedisjonen til Chicago Field Museum og avisa Daily News. Fuertes døde bare uker etter at han kom tilbake fra turen.
Byingeniør

Historie

I 1845 ble den første «alminnelige bygningslov» vedtatt. Den var bare gjeldende i bykommuner og en stripe på 75 alen (ca. 47 meter) på utsiden av bygrensen, men loven kunne også settes i kraft for forsteder til byer og større tettbebyggelser. Der loven var gjeldende skulle det opprettes bygnings- og reguleringskommisjoner som skulle forestå planlegging av gater og plasser, og det ble gitt mulighet for ekspropriasjon av grunn for anlegg av gater og veier.
Innføringen av bygnings- og reguleringskommisjoner innebar at det måtte opprettes en sekretariatfunksjon for kommisjonene, og vedkommende funksjon fikk gjerne tittel av Byingeniør eller Stadsingeniør.
Den 1. januar 1966 trådte det en ny bygningslov i kraft, og for første gang ble bygningsloven gjeldende for hele landet. I stedet for bygnings- og reguleringskommisjoner skulle nå kommunestyret velge et bygningsråd som skulle foreta politisk behandling av plan- og byggesaker. Tilsvarende stillinger i landkommunene fikk nå betegnelse kommuneingeniør.
Jetsurfers

Historie

Thorstein Elvestad og Bjørn Nilsen grunnla Jetsurfers i 1999. De rekrutterte Vidar Fredsvik og Knut Carlsson. EP-en Jetsurfers - Saloon, som hadde seks spor, ble utgitt av Coco Pelli Records samme år. Blant mange av spillejobbene de hadde etter utgivelsen var en del akustiske opptredener i fengsler i den sørlige delen av Norge.
Sent i 2000 ga Grammofon AS Electra ut deres første studioalbum, Jetlagged in Jetland. Albumet fikk gode anmeldelser av norske kritikere, og låtene ble hyppig spilt på radiostasjoner i hele Skandinavia. I mai 2001 erstattet Audun Norgaard Carlsson på bass. Lars Linkas erstattet Vidar Fredsvik på gitar, tidlig i 2002.
Grammofon AS Electra ga ut deres andre studioalbum, Wildcards, i 2002. Låta «Fireworks» ble en hit hos mange radiostasjoner, og bandet møtte nok en gang god kritikk. Plateselskapet gjorde ikke stort for å promotere det, så albumet gjorde det ikke like bra som debuten. Rundt midten av 2003 spilte Jetsurfers regelmessig på utestedet Muddy Waters i Oslo. Bandet spilte inn konsertalbumet An Evening at Muddy Waters her. Plata solgte godt på konsertene deres og gjennom den offisielle hjemmesiden.
Lars Linkas forlot bandet tidlig i 2004, han ble erstattet av Cato Monrad. Monrad ble med akkurat i tide til innspillingen av nye låter, og feiringen av Jetsurfers femårs jubileum. Han ble erstattet av Ulf H. Aass senere det året. One Stop Entertainment ga ut samlealbumet Five Years Down the Road i Norge i juli 2005. Albumet inneholder både nye innspillinger og remastrede versjoner av tidligere utgitte låter. Låtene på dette albumet fikk mye oppmerksomhet fra radiostasjoner over hele Europa grunnet en kampanje gjort av Comstock Records (Arizona, US).
Jetsurfers har vært veldig aktiv på turne gjennom årene. Bandet har hatt over 500 spillejobber, blant annet oppvarming for Mick Taylor, Johnny Winter, Hellbillies og Buddy Miller. De har også spilt på en del norske festivaler. Dette omfattende turneprogrammet har gjort bandet kjent som «et av Norges beste liveband». Perris Records og DWM Music Company distribuerer Jetsurfers' tidlige plater i USA.
I 2007 ga Musikkoperatørene ut plata Western Reality. Bandet promoterte plata ved å blant annet gjøre opptreden på God morgen Norge.

Innflytelser

Gruppen har nevnt Bob Dylan, The Rolling Stones, Johnny Cash, Georgia Satellites, The Allman Brothers Band og Steve Earle som noen av sine innflytelser.
Xiuwu

Xiuwu (kinesisk: 修武县; pinyin: Xiūwǔ Xiàn) er et fylke i provinsen Henan i Folkerepublikken Kina. Det ligger under byprefekturet Jiaozuo.
Fylket hadde 286 860 innbyggere i 1999.

Kulturminner

Dangyangyu-brennovnen (Dangyangyu yaozhi, 当阳峪窑址), Shengguotempelets pagode (Shengguo si ta, 胜果寺塔) og Baijiatempelets pagode (Baijia yan si ta, 百家岩寺塔) ble i 2006 oppført på Folkerepublikken Kinas liste over kulturminner.
Edward Douglass White

Bakgrunn

Edward Douglass Whites familie drev en stor sukkerrørplantasje og et raffin eri i det sørlige Louisiana. Blant hans forfedre var en US-Marshal, en kongressdelegat og advokat. Hans far Edward Douglass White Sr. hadde vært guvernør i Louisiana og hansd bestefar var kongressmedlemmet James White.

Karriere

Edward Douglass White startet sin karriere ved Georgetown University, men studiene ble avbrutt av den amerikanske borgerkrigen. Han vervet seg til hæren hos Amerikas konfødererte stater. Det er uklart hvilken konkret rolle han hadde under krigen. Det som er klart er at han ble tatt til fange i mars 1865 og at han ble frigitt omkring en måned senere. At han har tjenestegjort som soldat i sørstatsarmeen var allment kjent, men hvor og når han vervet seg er uklart. Han var uansett den eneste soldaten fra Sørstatenes armé som ble utnevnt til dommer i landets høyesterett.
Etter krigen studerte han rettsvitenskap og innledet i 1868 sin yrkeskarriere som advokat i New Orleans. I 1874 var han medlem av delstatens senat i Louisiana, og i perioden 1879 til 1880 var han medlem av delstatens høyeste domstol. Han var også medlem av Senatet for Louisiana i perioden 1891 til 1894, før han deretter forlot embetet etter at president Grover Cleveland utnevnte han til dommer i De forente staters høyesterett. 
Da daværende høyesterettsjustitiarius Melville Fuller avgikk med døden i juli 1910 ble White utnevnt til ny justitiarius av president William Howard Taft. Denne utnevnelsen var kontroversiell ettersom Taft selv var republikaner mens White var demokrat. Han ble generelt sett på som en konservativ dommer i sitt virke i høyesteretten, og dom justitiarius forstavet han presidenteden for både Woodrow Wilson (to ganger) og Warren G. Harding. Da White selv avgikk ved døden i mai 1921 ble han etterfulgt av William Howard Taft.
CS Herediano

Club Sport Herediano er en costaricansk fotballklubb fra Heredia. Den ble stifta i 1921, og er dermed en av landets eldste. Draktene er gule og røde, som også er fargene til byen Heredia. Klubbens hjemmebane er Estadio Eladio Rosabal Cordero.
Klubben spiller i Primera División, noe den har gjort siden opprettelsen av seriesystemet i 1921. Den ble Costa Ricas første seriemester, og er per 2012 landets tredje mestvinnende klubb, med 22 seriemesterskap.
Sinterklaas

Sinterklaas er den nederlandske versjonen av Sankt Nikolas (Sint-Nicolaas på nederlandsk) som feires 5.-6. desember. Den hellige Nikolas var biskop i Myra i Lilleasia og døde midt på 300-tallet. Ifølge legendene hjalp han bl.a. fattigfolk med gaver, noe som ligger bak tradisjonen om Nikolas som julenissen med gaver. Sinterklaas har gitt navn til den amerikanske julenissen Santa Claus via de nederlandske immigrantene i USA på 1600- og 1700-tallet.
Dagene for feiringen av Sinterklaas faller tidsmessig alltid i adventstiden. Selv om dette kirkehistorisk ikke er på grunn av en tilknytning til adventstiden, men rett og slett fordi den hellige Nikolas skal ha dødd den 6. desember, oppleves den festlighetene nok som en førjulsskikk som er med på å berede grunnen for julefeiringen.

Historisk

Den liturgiske festen for den hellige Nikolas, som lenge hadde vært feiret stort i den østlige kristenhet, ble ikke innført i Vestkirken før på 1200-tallet, men slo da meget raskt igjennom. Feiringen ble innarbeidet i Nederlandene i middelalderen; man kjenner til at man i Utrecht på denne dag la pengestykker i skoene til fattige barn. Også andre nederlandske byer tok etter dette, eller utviklet egne måter å gjøre noe for de fattige på denne kirkelige festdagen. Etter det nederlandske opprøret mot Filipp II forsøkte men i forskjellige reformerte kirkekretser å avskaffe festen fordi den hadde så mange hedenske elementer i seg. Noen mente til og med å se spor etter Odin og Sleipner (som red gjennom luften) i Sinterklaas og hans hest. Men festen var forlengst blitt så populær i befolkningen, også i den protestantiske befolkningsdel, at disse bestrebelsene ikke nådde særlig fram.
Brennevinet

«Brennevinet» er tittelen på et skillingstrykk som kommer fra det gamle Vika i Oslo, skrevet rundt 1910. Per Johan Skjærstad, mannen bak platserien Frem fra Glemselen mener at det er Olaves Pedersen som har laget denne, han skrev mange viser fra Vika, og den mest kjente av hans viser er «Jeg er en fattiggutt fra Vika». Det er imidlertid lite sannsynlig, for Alfred Sinding-Larsen, som skrev under psevdonymet Olaves Pedersen, skrev visene sine i brei kristianiadialekt.
Heartbeat Radio

Heartbeat Radio er et musikkalbum med Sondre Lerche, utgitt i 2009.
Ufa (by)

Geografi

Ufa er et av industrisentrene i det vestlige Ural. Byen ligger ved samløpet av elvene Belaja og Ufa, omtrent 1200 km øst for Moskva. Blant de viktigste industriene i Ufa-området er produksjon av elektrisk utstyr og bergverksutstyr, syntetisk gummi, næringsmiddelindustri, oljeraffinerier og petrokjemisk industri.

Historie

Byen ble bygd som en festning etter ordre fra Ivan IV i 1574. Den var til å begynne med oppkalt etter høyden den lå på; Tura-Tau. Lokale innbyggere begynte imidlertid å kalle byen Ufa, som betyr «liten» på tyrkiske språk, og navnet ble hengende ved byen. I 1802 ble Ufa hovedbyen i Basjkiria.
I 1918 var Ufa sete for den provisoriske all-russiske regjeringen.

Utdanning

Utdanningsinstitusjonene i Ufa omfatter blant annet Basjkir Statlige Universitet, Basjkir Statlige Lærerhøyskole, Ufa Statlige Flyhøyskole, Ufas oljeuniversitet, Ufa arkitekturuniversitet og Ufas landbruksuniversitet.

Transport

Ufa lufthavn har ruter til flere større byer i Russland, og også til Armenia, Aserbajdsjan, Tyskland, Tyrkia og Usbekistan. Nordøst for byen ligger den mindre Ufa Maksimovka lufthavn
Bård Torstensen

Bakgrunn

Torstensen startet sin musikalske karrière i Arendal med hardrock-/rockbandet Theo (oppkalt etter trommeslageren Stig Theo Eriksen). Theo ga ut to kassetter i tillegg til LP'en The Good, the Bad, and the Ugly (Veps Musikk- 1988). Bandet ble oppløst i 1989/1990.
I 1990 reiste Torstensen og den andre gitaristen i Theo, Erlend Ottem, til Stockholm i Sverige for å jobbe på Rosenlunds sykehus i Stockholm, da det var vanskelig å få arbeid i Arendal. På sykehuset traff de Zak Tell og Jocke Skog som også arbeidet der. De to norske guttene drev med hardrock, og svenskene drev med rapping og hiphop. Sammen startet de  rapcore bandet Clawfinger.

Produsent

Torstensen har produsert flere av Clawfingers egne låter, samt låter, musikkalbum, og demoer for andre band, blant annet albumet Two For the Price of One av Brothers i 1994. Albumet lå tre uker på VG-lista, og har solgt nesten 25 000 eksemplarer. I 2008 produserte han debutalbumet til Rangers, og han produserte demoen Bulk for stoner metal-bandet Bulk i 2006.
Etter å ha begynt med produksjonen av Okavangos andre album, ble han selv med som nytt fast medlem.
I 2009 produserte han albumet Elde til black metal-bandet Alverg.

Skøyter

Torstensen komponerte bestillingsverket «13.30.55» til Canal Street-festivalen i 2004.
Tittelen er tiden Johann Olav Koss gikk på 10 000 meter under OL på Lillehammer i 1994. Torstensen er en ivrig skøyte-entusiast,
og er også med i bandet Melkesyra. Bandet har gitt ut albumet Hurtigløpskøntri, som var med på Sørlandstoppen med sporet «Sangen om Øystein Grødum».

Park i Barbu

Torstensen har engasjert seg sterkt for utbygging av park i Barbu i Arendal, og er med i protestgruppen «Kreative krefter». Han har også deltatt med bandet Melkesyra på samlealbumet Park CD-N (2009) som er laget til støtte for bygging av park i Barbubukta. Han er også grunnlegger av Facebook-siden PARK I BARBU.

Annet

7. desember 2010 holdt han kurset Access All Areas – alt du må vite om musikkbransjen sammen med Anders Odden i prøvesalen på Riksscenen i Oslo.
Torstensen ble tildelt Arendal kommunes kulturpris for 2018, for sitt store engasjement i musikk- og kulturlivet i Arendal gjennom 40 år. Prisen ble utdelt av ordfører Robert Cornels Nordli før Clawfingers konsert på Canal Street fredag 27.juli.
Håndball-VM 2013 for kvinner

Toppscorer

Kilde: IHF.info

Beste målvakt

Kilde: IHF.info
Slåpetornflatvikler

Utseende

Den er nokså stor (vingespenn 18–24 mm), med nokså smalvinget vikler. Denne variable arten er nokså lett å kjenne fra andre viklere, men ligner mye på viklerspinnere i slekten Nycteola  (Noctuidae). Palpene er nokså lange og stikker fram foran hodet som et nebb. Forvingen er utvidet ved roten og rektangulær. Fargen er brunlig, gulaktig, hvit eller gråaktig, svært variabel. Bakvingen er lysbrun.

Levevis

Arten har larver som lever på en rekke ulike busker og løvtrær. De utvikler seg i juni – juli. De voksne sommerfuglene flyr fra august til november, og igjen etter overvintring i mars – mai.

Utbredelse

Arten er utbredt i Europa, unntatt i nordøst, og i det nordlige Asia. I Norge finnes den bare langs kysten vest til Aust-Agder.
The Fighting O'Flynn

Innspillingsfakta

Filmen ble spilt inn fra 15. mai til 9. juli 1948.

Fakta om filmen

The Fighting O'Flynn, som også ble kritikeranmeldt under den alternative tittelen The O'Flynn, var den første til å bli produsert av nyetablerte The Fairbanks Co., Inc.
En artikkel i The New York Times fra februar 1949 opplyste at filmen ble fullført i løpet av fem uker, delvis fordi prøver ble holdt i dummysett forut for innspillingen og at to enheter filmet samtidig.
Universal Pictures lånte  Patricia Medina fra Metro-Goldwyn-Mayer til å spille i denne filmen.
Weisse Stadt

Historie

Bolignøden i Berlin var etter den første verdenskrigen meget stor. Bydelen Reinickendorf ervervet derfor store tomter med tanke på boligutbygging. 
Like sør for landsbyskogen skulle det legges en gate som sluttet seg til en hovedvei. Denne gaten (Schillerpromenade) som idag heter Aroser Allee, ble sammen med det øvrige veinettet i området ferdig i 1914. Området for det fremtidige boligområdet besto da utelukkende av marker. 
Så sent som 1928 vedtok Berlin et særprogram for oppførelsen av Siedlung Schillerpromenade, som på folkemunne ble kalt Den hvite by som følge av den hvite pussete fasaden. Betegnelsen Det sveitsiske kvarter kom på folkemunne som følge av de tilsvarende gatenavnene.
Siedlung Schillerpromenade ble oppført under ledelse av byråd for boligbygging (Stadtbaurat) Martin Wagner, som også var ansvarlig for oppføringen av Hufeisensiedlung i Britz, Siemensstadt i Spandau og Onkel Tom-Siedlung i Zehlendorf. Wagner ble oppsagt av nasjonalsosialistene i 1933 og emigrerte da til Tyrkia.
Som følge av den verdensomspennende krisen i 1920-årene ble en rekke utbygginger skrinlagt. Først i 1951 kom det til en utvidelse.
I juli 2008 ble Weisse Stadt som en av seks boligområder ført på UNESCOs liste over verdensarven under tittelen Modernistiske boligområder i Berlin.

Arkitektur

Mellom 1929 og 1931 ble det langs Aroser Allee bygget 1286 leiligheter i tre- og femetasjes kant- og rekkehus. Byggherre var et almennyttig boligbyggeselskap. Boligtettheten var relativt høy og den gjennomsnittlige leilighetsflaten var ca 50 m². Leiligheten var utstyrt med bad, wc, balkong og 98 % med sentralvarme.
Boligområdet er med sin karakteristiske hvite fasade oppført i stilen Neue Sachlichkeit. Det fantes infrastruktur med kraftverk, vaskeri, barnehage, legekontor, apotek og 24 butikker. Til området hørte også en folkeskole og en ungdomsskole. 
Blant de mest markante bygningene hører Brückenhaus på Aroser Allee, tegnet av Otto Rudolf Salvisberg.
Klonesoldat

En klonesoldat (engelsk: Clone Trooper) er en fiktiv soldat i Star Wars universet som er klonet fra dusørjegeren Jango Fett på planeten Kamino. De gjorde sitt første inntog i Star Wars Episode II: Klonene angriper og returnerte i filmen Star Wars Episode III: Sithene tar hevn, hvor de i hovedsak ble spilt av skuespilleren Temuera Morrison. I begge de animerte seriene med samme navn, Clone Wars, blir stemmene utført av André Sogliuzzo og Dee Bradley Baker.
Klonetroppene utgjør hovedkomponenten i armen til republikken iløpet av klonekrigen. De blir fremstilt som den viktigste delen av de armerte styrkene til den galaktiske republikken i dens siste år før omgjøringen til det galaktiske imperiet. I løpet av dens eksistens utgjorde klonetroppene en av de største armene i galaksen noensinne, bare forbigått av the Separatist Droid Army. Mot slutten av klonekrigen gjennomførte klonekrigerne en skjult ordre, "order 66". Denne ordren gikk ut på å forsøke å utslette jediene. Etter klonekrigen utgjorde klonene kjernen i det galaktiske imperiets styrker og ble de første imperiske stormtropper. Senere utførte skaperne av klonene på Kamino et oppgjør mot det galaktiske imperiet. De lagde nye kloner for å bekjempe de imperiske klonene og systemet de forsvarer. Når opprøret på Kamino ble nedkjempet stoppet Palpatine dyrkingen av nye kloner. Klonene ble fra da av erstattet av frivillige, men klonene som allerede var innrullert i armeen fikk bli.
Nicolai Getz

Internasjonal Mester i sjakk

Nicolai Getz ble IM etter sterke resultater i to internasjonale turneringer. I Arctic Chess Challenge i Tromsø i august 2009 tok han 6 poeng på 9 runder, et halvt poeng over kravet til IM-napp. I Europamesterskapet i sjakk i Aix-les-Bains i Frankrike i mars-april 2011 tok han 5,5 poeng på 11 runder. Ettersom resultat i viktige FIDE-turneringer teller dobbelt, var disse to turneringene nok til å oppfylle kravet om IM-resultat i minst 27 parti. 
Han fikk tittelresultatene godkjent av Verdenssjakkforbundet FIDE i juni 2011, men hadde enda ikke klart kravet om egen rating over 2400. Dette klarte han i løpet av høsten 2011, og ble deretter Internasjonal Mester i sjakk.
I 2016 debuterte han i sjakkolympiaden i Baku på det norske laget som reservespiller.
Vida (trobadordikting)

Vida er en biografisk prosatekst på provençalsk språk som forteller om livet til en trobador eller trobairitz.
Omtrent 180 vidas er bevart for ettertiden. I omfang varierer de fra et par linjer til flere manuskriptsider. Tekstene inneholder opplysninger om en trobadors herkomst, virke, virkesteder, dikteriske ry og hvilke damer/herrer trobadoren/trobairitzen svermet for. Vanligvis er teksten forfattet av andre enn den omtalte dikteren.
Ofte er det mulig å etterprøve vidaens påstander, men det finnes også påviselig feilinformasjon og eventyrlig fiksjon avledet av dikterens tekster, så selv om vidas er viktig kildemateriale, skal de ikke kritikkløst forstås som faktagrunnlag.
En nært beslektet litterær sjanger er den oksitanske razo – tekster som forklarer omstendighetene rundt enkeltdikt.